b'\n_START_ARTICLE_\nIrski viski\n_START_SECTION_\nIzvor\n_START_PARAGRAPH_\nIrski viski je bil ena prvih \xc5\xbeganih pija\xc4\x8d v Evropi. Pojavil se je okoli 12. stoletja (glej \xc4\x8dlanek \xc5\xbegana pija\xc4\x8da). Menijo, da so irski menihi prinesli tehniko destilacije parfumov na Irsko s svojih potovanj v sredozemske dr\xc5\xbeave okoli leta 1000 n. \xc5\xa1t. Irci so to tehniko prilagodili za pridobivanje pija\xc4\x8de. \xc4\x8ceprav se je imenoval "whisky", je bil druga\xc4\x8den od dana\xc5\xa1njega viskija. Uisce beatha ali viski iz zgodovinskih obdobij ni bil staran in je bil pogosto aromatiziran z zeli\xc5\xa1\xc4\x8di, kot so meta, timijan ali jane\xc5\xbe.  Irish Mist, viskijev liker, ki so ga za\xc4\x8deli izdelovati leta 1963, je domnevno temeljil na takem receptu._NEWLINE_\xc4\x8ceprav je znano, da so ga izdelovali ve\xc4\x8d sto let, na Irskem skoraj ni zapisov o njem, zlasti iz zgodnej\xc5\xa1ih let, ko je bila proizvodnja neurejena. Tudi v poznej\xc5\xa1ih letih je bila izdelava pogosto nezakonita, zato uradni zapisi ne ka\xc5\xbeejo realnega stanja. Poleg tega je bilo veliko podatkov ustnih, ne pa napisanih, tako da so podrobnosti o zgodnjem izdelovanju izgubljeni._NEWLINE_Najstarej\xc5\xa1i znan zapis o viskiju iz Irske je v kroniki Annals of Clonmacnoise iz leta 1405, v kateri je bilo zapisano, da je poglavar klana umrl po bo\xc5\xbei\xc4\x8du, ko se je \xc2\xbbnapil aqua vitae\xc2\xab, njegova prva znana omemba na \xc5\xa0kotskem pa je iz leta 1494. Znano je, da je bil do leta 1556 viski raz\xc5\xa1irjen, ker je zakon, ki ga je sprejel angle\xc5\xa1ki parlament, razglasil, da je viski \xc2\xbbpija\xc4\x8da, ki ni namenjena za dnevno pijanost, a je zdaj splo\xc5\xa1no uporabljena na Irskem\xc2\xab. Ta zakon je prav tako dolo\xc4\x8dal, da je izdelava pija\xc4\x8de nezakonita za vse, razen za \xc2\xbbplemi\xc4\x8de, gospode in svobodnjake ve\xc4\x8djih krajev\xc2\xab, brez dovoljenja namestnika gospodarja. Ker pa krona ni segla dlje od obmo\xc4\x8dja Pale, utrjenega obmo\xc4\x8dja okoli Dublina, prepoved ni bila u\xc4\x8dinkovita.\n_START_SECTION_\nZa\xc4\x8detek destilacije z licenco\n_START_PARAGRAPH_\nLeta 1608 je kralj Jakob I. podelil dovoljenje siru Thomasu Phillipsu, lastniku v kraju Bushmills v grofiji Antrim.  Destilarna Old Bushmills trdi, da je to najstarej\xc5\xa1e ohranjeno dovoljenje za destilacijo na svetu. Toda sedanja  destilarna in dru\xc5\xbeba Bushmills nista bili registrirani za trgovino do leta 1784. Destilarna Kilbeggan (nekdanja Locke\'s Distillery), ki jo je ustanovila dru\xc5\xbeina McManus v Kilbegganu v grofiji Westmeath in ima dovoljenje od leta 1757 in deluje (ne \xc5\xa1teje se obdobje med letoma 1954 in 2007), tudi uveljavlja naslov najstarej\xc5\xa1e destilarne z dovoljenjem na Irskem. Kilbeggan ima tudi, verjamejo, najstarej\xc5\xa1i delujo\xc4\x8d bakren kotel na svetu, starej\xc5\xa1i od 250 let. _NEWLINE_Leta 1661 je krona uvedla davek na izdelavo viskija v Veliki Britaniji in na Irskem. Zato so bili v teoriji vsi pridelovalci viskija na Irskem registrirani in pla\xc4\x8devali davke. \xc4\x8ceprav se je nadzor krone raz\xc5\xa1iril dale\xc4\x8d prek obmo\xc4\x8dja Pale, je v tem obdobju omejen uradni zapis o proizvodnji viskija. Eden od razlogov za to je, da je bila do leta 1761 registracija prostovoljna. Ker je registracija pomenila pla\xc4\x8dilo davka, so se temu mnogi izognili. Drugi razlog je, da so bili tisti, ki so bili odgovorni za uveljavljanje zakona, pogosto lokalni lastniki posestev in \xc4\x8de so imeli njihovi najemniki nezakonito destilarno, ni bilo v njihovem interesu, da bi uveljavili zakon. Je pa znano, da je bila proizvodnja ve\xc4\x8dja, kot je bilo uradno znano, saj je registracija kasneje postala obvezna, ve\xc4\x8d registracij pa nakazuje uporabo obstoje\xc4\x8dih naprav._NEWLINE_Z vidika predpisov je bila uvedba tega zakona zgodovinski mejnik, saj zagotavlja jasno razlikovanje med dovoljeno in nedovoljeno izdelavo viskija na Irskem. \xc5\xbde vrsto let po uvedbi tega zakona je bil viski iz registriranih destilarn imenovan \xc2\xbbparlamentarni viski\xc2\xab, viski nezakonitih proizvajalcev pa poit\xc3\xadn, gelski izraz za \'majhen kotel\xe2\x80\x99 (pogosto anglicizirano kot poteen \xe2\x88\x92 nezakonito izdelan doma\xc4\x8d viski), ki so ga uporabljale nedovoljene destilarne. Kljub temu da je tradicionalno izdelek  nezakonit, so se v zadnjih letih na trgu pojavile zakonite vrste poit\xc3\xadna._NEWLINE_V 18. stoletju se je povpra\xc5\xa1evanje po viskiju na Irskem mo\xc4\x8dno pove\xc4\x8dalo, kar je posledica ve\xc4\x8dje rasti prebivalstva in manj povpra\xc5\xa1evanja po uvo\xc5\xbeenih \xc5\xbeganih pija\xc4\x8dah. Rast slednjih je zelo vidna pri irskih dajatvah, pla\xc4\x8danih za zakonitost izdelave. Leta 1770 je viski pomenil le 25\xc2\xa0% celotne dajatve za \xc5\xbegane pija\xc4\x8de, ki jih je prejela dr\xc5\xbeavna blagajna, medtem ko je bila dajatev za uvo\xc5\xbeeni rum  51\xc2\xa0%, preostanek pa je bil enakopravno razdeljen med drugo \xc5\xbeganje in d\xc5\xbein. Do leta 1790, samo dvajset let kasneje, je bil dele\xc5\xbe viskija 66\xc2\xa0%._NEWLINE_Kot posledica tega pove\xc4\x8danega povpra\xc5\xa1evanja so nekatere destilarne dajale prednost koli\xc4\x8dini pred kakovostjo. To je spodbudilo parlament, da je leta 1759 sprejel zakon, s katerim bi destilarnam prepovedali uporabo drugih sestavin, razen slada, zrnja, krompirja ali sladkorja, in s tem izrecno prepovedali nekatere neprijetne sestavine. Druga posledica je bila, da so morebitni prihodki, izgubljeni v blagajni zaradi nezadostnega poro\xc4\x8danja o izdelavi v zakonitih destilarnah, in izogibanje pla\xc4\x8dila davkov nezakonitih proizvajalcev postali pomembnej\xc5\xa1i, kar je spodbudilo parlament, da uvede \xc5\xa1e en zakon. Ta je bil sprejet leta 1779, z njim se je bistveno spremenil na\xc4\x8din izra\xc4\x8duna davkov, ki jih je bilo treba pla\xc4\x8dati za izdelavo viskija. Pred tem so bili davki pla\xc4\x8dani glede na obseg proizvodnje in se je dalo manipulirati. Po novem se je davek pla\xc4\x8dal glede na morebitno izdelavo (na podlagi zmogljivosti kotlov), ne pa glede na dejansko ali sporo\xc4\x8deno koli\xc4\x8dino. Poleg tega je zakon kaznoval manj\xc5\xa1e destilarne, da bi zmanj\xc5\xa1al goljufije pri poro\xc4\x8danju._NEWLINE_Zaradi strogosti tega zakona, ki je predvidel koli\xc4\x8dino (na primer v 500-galonskem loncu naj bi izdelali 33.075 galon viskija na mesec) in najmanj\xc5\xa1e \xc5\xa1tevilo dni na leto, ko naj bi destilarna delovala (112), so morale mnoge manj\xc5\xa1e ali manj u\xc4\x8dinkovite registrirane destilarne v ilegalo. Leta 1779, ko je bil zakon uveden, je bilo na Irskem 1228 registriranih destilarn, vendar se je do leta 1790 to \xc5\xa1tevilo zmanj\xc5\xa1alo na 246, do leta 1821 pa je delovalo samo 32 destilarn z licenco. To je vplivalo na trg \xc5\xbeganih pija\xc4\x8d, bilo jih je manj, destilarne so bile predvsem v ve\xc4\x8djih mestnih sredi\xc5\xa1\xc4\x8dih, kot sta Cork in Dublin, ki sta ponujala bolj\xc5\xa1e trge za zakonite proizvajalce. Obseg nezakonite dejavnosti je bil tak, da je in\xc5\xa1pektor ocenil, da je bila dajatev pla\xc4\x8dana samo za 2\xc2\xa0% \xc5\xbeganja, porabljenega v severozahodnih provincah Ulster in Connaught , medtem ko je Aeneas Coffey (takrat tro\xc5\xa1arinski uradnik, kasneje izumitelj Coffey Still) ocenil, da je bilo v Inishownu v grofiji Donegal ve\xc4\x8d kot 800 nezakonitih destilarn._NEWLINE_Z nekaterimi ukrepi je bil zakon uspe\xc5\xa1en, saj se je obseg viskija, za katerega je bila pla\xc4\x8dana  tro\xc5\xa1arina, pove\xc4\x8dal z 1,2 milijona na 2,9 milijona galon. Poleg tega je spodbudila kapitalske nalo\xc5\xbebe za vzpostavitev ve\xc4\x8djih destilarn. Toda povpra\xc5\xa1evanje po viskiju se je v zgodnjih 1800-ih zaradi rasti prebivalstva in spreminjanja potro\xc5\xa1ni\xc5\xa1kih vzorcev pove\xc4\x8dalo pri malih nezakonitih proizvajalcih, ki jim ni bilo treba pla\xc4\x8dati davka ali upo\xc5\xa1tevati omejitev iz zakona iz leta 1779. Pravzaprav je bilo v tem obdobju tako veliko nezakonitega \xc5\xbeganja, da so se licen\xc4\x8dne destilarne v Dublinu prito\xc5\xbeevale.\n_START_SECTION_\nReforma in \xc5\xa1iritev\n_START_PARAGRAPH_\nLeta 1823 so oblasti, ki so priznale te\xc5\xbeave z izdajanjem dovoljenj, zni\xc5\xbeale dajatve za polovico in objavile Zakon o tro\xc5\xa1arinah, ki je bistveno spremenil veljavno zakonodajo, zaradi \xc4\x8desar je bila pridelava veliko privla\xc4\x8dnej\xc5\xa1a. Reforme so zlasti odpravile potrebo, da bi destilarne izdelovale ve\xc4\x8d viskija. Odpravljene so bile omejitve glede vrste in zmogljivosti uporabljenih rezervoarjev, kar je omogo\xc4\x8dalo ve\xc4\x8d svobode pri prilagajanju opreme. Druga pomembna reforma je bila sprememba pla\xc4\x8dila dajatve. Pred tem se je dajatev mese\xc4\x8dno zara\xc4\x8dunavala na podlagi proizvodnje, kar pomeni, da so destilarne pla\xc4\x8dale davek za viski, preden so ga prodale. V okviru reforme so dajatev pla\xc4\x8dali \xc5\xa1ele, ko je bil viski dejansko prodan, zaradi \xc4\x8desar je skladi\xc5\xa1\xc4\x8denje postalo privla\xc4\x8dnej\xc5\xa1e._NEWLINE_Skupaj so te reforme mo\xc4\x8dno izbolj\xc5\xa1ale na\xc4\x8dine izdelave, kar je povzro\xc4\x8dilo padec nezakonite proizvodnje viskija in razcvet nalo\xc5\xbeb v zakonite destilarne. Leta 1821, dve leti pred reformo, je bilo na Irskem 32 destilarn z licenco. Le \xc5\xa1tiri leta po reformah je ta \xc5\xa1tevilka narasla na 82 leta 1827, medtem ko je do leta 1835 dosegla 93, vi\xc5\xa1ek v 19. stoletju. Pove\xc4\x8dana privla\xc4\x8dnost zakonitih destilarn je bila o\xc4\x8ditna pri vrsti uporabljene opreme. Pred Zakonom o tro\xc5\xa1arinah iz leta 1823 je imel najve\xc4\x8dji kotel na Irskem 750 litrov. Do leta 1825 je destilarna Midleton postavila 31.618 galonski kotel, ki ostaja najve\xc4\x8dji, kar je bilo zgrajenih. Najve\xc4\x8dji kotel, ki trenutno deluje na svetu (od leta 2014), je v destilarni New Midleton, pribli\xc5\xbeno polovica te velikosti, in sicer 16.498 galon (75.000 litrov). _NEWLINE_\xc4\x8ceprav se je doma\xc4\x8de povpra\xc5\xa1evanje nekoliko zmanj\xc5\xa1alo sredi 1800-ih zaradi treznostnega gibanja (Temperance) iz 1830-ih in velike lakote v 1840-ih, med katero je umrlo milijon ljudi. Med letoma 1823 in 1900 se je proizvodnja viskija na Irskem pove\xc4\x8dala za \xc5\xa1tirikrat in z dostopom do \xc4\x8dezmorskih trgov, ki ga je omogo\xc4\x8dal Britanski imperij, je irski viski postal najbolj priljubljena pija\xc4\x8da na svetu, pri \xc4\x8demer je bil posebej priznan \xc2\xbbdublinski viski\xc2\xab.\n_START_SECTION_\nDublin \xe2\x88\x92 vrhunec viskija\n_START_PARAGRAPH_\nV zgodnjih 1800-ih je bila Irska najve\xc4\x8dji trg \xc5\xbeganja v Zdru\xc5\xbeenem kraljestvu. Zaradi raz\xc5\xa1iritve zmogljivosti je Irska postala najve\xc4\x8dji proizvajalec \xc5\xbeganih pija\xc4\x8d v Zdru\xc5\xbeenem kraljestvu. Dublin, ki je bil nato najve\xc4\x8dji trg za \xc5\xbegane pija\xc4\x8de na Irskem, pa je postal glavno proizvodno sredi\xc5\xa1\xc4\x8de. Do leta 1823 je imel Dublin pet najve\xc4\x8djih zakonitih destilarn v dr\xc5\xbeavi.  Na svojem vrhuncu so postale najve\xc4\x8dje na svetu, skupaj so proizvedle skoraj 10 milijonov galon letno. Najve\xc4\x8dja Roesova destilarna na Thomasovi ulici je izdelala ve\xc4\x8d kot 2 milijona galon letno. Do leta 1878 je bil ugled dublinskega viskija tako velik, da je \xc5\xa1kotsko podjetje Distillers Company Ltd., ki je v Dublinu zgradilo destilarno, trdilo, da bi lahko Dublin viski prodajal za 25\xc2\xa0% dra\xc5\xbeje v primerjavi z drugimi irskimi viskiji in da je bilo povpra\xc5\xa1evanje  v tistem \xc4\x8dasu petkrat ve\xc4\x8dje od \xc5\xa1kotskega viskija. \xc4\x8ceprav so te \xc5\xa1tevilke verjetno napihnjene ka\xc5\xbeejo, kako je bil takrat irski viski cenjen. V tem obdobju so v irski pokrajini prevladovale \xc5\xa1tiri najve\xc4\x8dje dru\xc5\xbebe v Dublinu: John Jameson, William Jameson, John Powers in George Roe (skupaj znane kot \xc2\xbbveliki \xc5\xa1tirje\xc2\xab). Glavni izdelek teh destilarn, znan kot viski single ali pure pot still, je bil izdelan iz me\xc5\xa1anice sladu in nepredelanega je\xc4\x8dmena ter destiliran. Na\xc4\x8din, ki je bil sprva sredstvo za izogibanje davku za slad, je pre\xc5\xbeivel, \xc4\x8deprav je bil davek kasneje razveljavljen. Do konca 1880-ih sta samo dve od tridesetih irskih destilarn izdelovali viski single malt, druge pa so vztrajale pri viskiju pure pot still. _NEWLINE_V tem obdobju, ko je bil irski viski na svojem vi\xc5\xa1ku, si je bilo te\xc5\xbeko predstavljati, da bo \xc5\xa1kotski, ki so ga izdelovali mali in skoraj neznani izdelovalci zunaj \xc5\xa0kotske, kmalu postal vrhunska pija\xc4\x8da na svetu. Toda za irski viski se je za\xc4\x8delo stoletje upadanja z vsemi velikimi destilarnami v Dublinu, ki so zaprle svoja vrata. V poznem 20. stoletju je nekdaj priljubljeni viski pure pot still skoraj popolnoma izginil, pri \xc4\x8demer sta obstajali samo dve specializirani polnilnici, Green Spot in Redbreast. Od leta 2010 je bilo uvedenih ve\xc4\x8d novih posameznih viskijev single pot.\n_START_SECTION_\nIndustrija v upadanju\n_START_PARAGRAPH_\nPoleg uvedbe me\xc5\xa1anega (blended) viskija in neuspeha irskih destilarn, da bi se prilagodile spreminjajo\xc4\x8dim se okusom, se je odprlo veliko dodatnih vpra\xc5\xa1anj, ki so \xc5\xa1e dodatno pritiskala na irske \xc5\xbeganjarne: irska vojna za neodvisnost, naslednja dr\xc5\xbeavljanska vojna in trgovinska vojna z Veliko Britanijo (ki je prekinila izvoz viskija v Veliko Britanijo in vse dr\xc5\xbeave Commonwealtha, najve\xc4\x8dji trg irskega viskija); prepoved v Zdru\xc5\xbeenih dr\xc5\xbeavah (1920\xe2\x88\x921933), ki je precej skr\xc4\x8dila izvoz na drugi najve\xc4\x8dji trg irskega viskija; \xc5\xa1irjenje ponarejanja irskega viskija v Ameriki in Veliki Britaniji; protekcionisti\xc4\x8dna politika, ki jo je uvedla irska vlada svobodne dr\xc5\xbeave, kar je precej omejilo izvoz viskija v upanju, da bo obdav\xc4\x8dila doma\xc4\x8do porabo, ter kon\xc4\x8dno \xc4\x8dezmerno \xc5\xa1irjenje in slabo upravljanje ve\xc4\x8d irskih destilarn. Vsi ti  dejavniki skupaj so mo\xc4\x8dno ovirali izvoz in mnoge destilarne je prisililo v gospodarske te\xc5\xbeave in brezposelnost, tako je do za\xc4\x8detka 20. stoletja \xc5\xa0kotska presegla Irsko in postala najve\xc4\x8dja svetovna proizvajalka viskija._NEWLINE_Ko je Alfred Barnard, britanski zgodovinar, leta 1887 objavil svoj zapis o destilarnah v Veliki Britaniji in na Irskem, je bilo na Irskem 28 destilarn. Do 1960-ih jih je bilo le \xc5\xa1e nekaj, leta 1966 pa so se tri (John Jameson, Powers in Cork Distilleries Company) odlo\xc4\x8dile zdru\xc5\xbeiti svoje dejavnosti pod imenom Irish Distillers in zapreti obstoje\xc4\x8de zmogljivosti in svojo dejavnost usmeriti v nov namenski objekt, ki naj bi bil zgrajen poleg destilarne Old Midleton v Co. Corku. Leta 1972 se jim je pridru\xc5\xbeila \xc5\xa1e edina samostojna destilarna Bushmills, tako da sta bili sredi 1970-ih na Irskem na voljo samo dve destilarni viskija, New Midleton in Distillery Old Bushmills, obe v lasti Irish Distillers (in samo ena je delovala v zlatih \xc4\x8dasih irskega viskija).\n_START_SECTION_\nVrste\n_START_PARAGRAPH_\nIrski viski je v ve\xc4\x8d oblikah, z imenom sloga, odvisno od vrste uporabljenega zrnja in postopka destilacije. Tradicionalno je bil irski viski narejen v loncih (pot still). Irski viski, izdelan v pot still, je dveh vrst.\n_START_SECTION_\nIrski viski single malt\n_START_PARAGRAPH_\nViski, ki je v celoti izdelan iz sladu je\xc4\x8dmena, destiliran v pot still, vedno v eni sami destilarni, imenujemo single malt whisky, ki ga zelo pogosto povezujejo s \xc5\xa1kotskim viskijem. Lahko so dvojno ali trojno destilirani.\n_START_SECTION_\nViski single pot still\n_START_PARAGRAPH_\nTa viski je narejen iz me\xc5\xa1anice sladnega in nesladnega je\xc4\x8dmena, popolnoma destiliran v pot stillu, \xc5\xa1e vedno v eni sami destilarne. Razlikuje se od viskija single malt z vklju\xc4\x8ditvijo surovega, neolu\xc5\xa1\xc4\x8denega zrnja v drozgi. V preteklosti se je imenoval tudi \xc2\xbbpure pot still\xc2\xab\xc2\xa0 in \xc2\xbbirski viski pot still\xc2\xab, pri \xc4\x8demer imajo starej\xc5\xa1e in spominske steklenice pogosto ta imena. Viski single pot je bil najpogostej\xc5\xa1i irski viski do nastanka me\xc5\xa1anic v 20. stoletju.\n_START_SECTION_\nGrain viski\n_START_PARAGRAPH_\nViski, narejen iz neprekinjene destilacije v stebru ali kotlu Coffey (posebni napravi za destilacijo, ki so jo izumili leta 1830 in je v nenehnem pogonu), namesto v pot stillu, se imenuje grain viski. Lahko se izdeluje iz razli\xc4\x8dnih zrn. Je la\xc5\xbeji in bolj nevtralen po okusu, redko ga najdemo samostojno, \xc4\x8deprav tudi. Velika ve\xc4\x8dina tega viskija se uporablja za izdelavo me\xc5\xa1anic.\n_START_SECTION_\nBlended, me\xc5\xa1anica viskijev\n_START_PARAGRAPH_\nTo je me\xc5\xa1anica zgoraj navedenih vrst viskija. Ne glede na to, ali je me\xc5\xa1an viski izdelan iz kombinacije graina s single maltom ali s single pot stillom ali obojim, zanj velja isti izraz. Zdaj je to najpogostej\xc5\xa1a vrsta irskega in \xc5\xa1kotskega viskija.'